**POROČILO O ERASMUS IZMENJAVI NA DANSKEM**

**Kako ste bili zadovoljni z izmenjavo in zakaj?**

Z izmenjavo sem zelo zadovoljna. Spoznala sem veliko ljudi različnih narodnosti, dobila veliko novih dobrih prijateljev, s katerimi bom definitivno obdržala stike. København je prekrasno mesto, kjer se osebno počutim zelo domače. Ljudje so prijazni in z veseljem pomagajo. Center mesta je vedno poln ljudi in nikoli ni dolgčas. Danska je na splošno zelo urejena država.

**Ste imeli redna predavanja v angleščini ali samo občasne konzultacije?**

Semester je razdeljen na dva modula. V prvem smo morali narediti projekt v skupini petih ljudi (skupaj z danskimi študenti), zato smo predavanja imeli samo na začetku, potem pa samo občasne konzultacije, saj smo se skupine dobivale in delale na projektu.
Drugi modul imamo sedaj in imeli smo nekaj predavanj, vendar imamo sedaj spet prosto, ker pišemo seminarsko (tokrat vsak zase), ki jo bomo na koncu tudi predstavili v obliki konference, na kateri bomo bolj debatirali o izbrani temi.

 **Kako bi ocenili kakovost študija?**

Kakovost študija je dobra. Veliko je skupinskega dela. To se mi zdi zelo dobro, predavanja so zanimiva. Na začetku smo primerjali sistem socialne varnosti po državah. To je bilo zelo zanimivo, saj je vsak govoril za svojo državo in smo tako spoznali veliko različnih sistemov.

**Kakšni so bili profesorji?**

Profesorji vsi tekoče govorijo angleško in ti vedno z veseljem pomagajo. Vedno odgovorijo na emaile. Zelo so razumljivi in zelo prijazni. Z njimi nisem imela nobene slabe izkušnje (mislim, da nobeden ni imel slabe izkušnje).

**Kakšni so življenjski stroški v primerjavi s temi v Sloveniji?**

Življenjski stroški so nekoliko višji v primerjavi s Slovenijo, saj je tudi življenjski standard višji. Hrana in pijača v restavracijah sta recimo 2x do 3x dražja kot v Sloveniji. Trgovine so primerljive s Slovenijo, če veš, kje kupovati (Lidl, Aldi, Netto). Najemnine so zelo drage.

**Koliko je treba imeti za namestitev? Ste bivali v študentskem naselju ali zasebnem stanovanju**?

Živim v študentskem domu, ki je prenovljen. Imam svojo zasebno sobo in svojo kopalnico, kuhinjo pa si delim še s 13 ljudmi (kuhinja je zelo velika in je hkrati tudi prostor za druženje). Za namestitev sem morala na začetku plačati vso najemnino za 5 mesecev, ki je bila približno 3000 €. Vendar pa moram tudi povedati, da sem v najdražjem izmed študentkih domov, ki so na voljo. Je pa moj študentski dom najbližje fakulteti (15 minut od faksa in pol ure od centra mesta s kolesom).
Kar se tiče prevoza, moram tudi omeniti da je javni prevoz precej drag (mesečna karta je 500dkk ali približno toliko kot rabljeno kolo). Večina ljudi kolesari, saj so za kolesarje ceste zelo urejene. Obstajajo pa tudi karte za javni prevoz (metro, avtobus in vlak), na katere lahko naložiš denar in potem uporabljaš javni prevoz (v primeru slabega vremena na primer).

 **Je ustanova velika? Sprejme veliko tujih študentov?**

Ustanova je velika, tujih študentov pa nas je približno 25. To pomeni, da se da delati, da se poznamo med sabo in da je vzdušje bolj sproščeno kot v velikih skupinah.

**Kakšne so možnosti za druženje z domačimi in tujimi študenti?**

Mislim, da je druženje z domačimi in/ali tujimi študenti zelo odvisno predvsem od tebe in od tega, kje živiš. Jaz živim v domu, kjer je veliko tujih študentov, in smo vsi zelo povezani. Dom ima tudi bar, kjer so organizirana druženja (žuranje) vsak četrtek in vsako drugo soboto. Ko je bar zaprt, organiziramo žur v kakšni od kuhinj.
Tudi na faksu imamo bar. Tam je bil organiziran event za vse študente socialnega dela, na katerem lahko spoznaš in se povežeš z danskimi študenti.

**Kakšno je mesto?**

Mesto je magično. Ni tipično velemesto z visokimi stolpnicami, ampak domače prijazno mesto z raznobarvnimi hišami, kanali, mostovi. Je nekakšna mešanica med Benetkami in Amsterdamom. ''It takes only 1 day to fall in love with Copenhagen''.

**Kako je bilo poskrbljeno za obšolske dejavnosti?**

Obšolske dejavnosti so dobro organizirane. Imeli smo kar nekaj ''social activities'': raziskovali smo mesto, imeli treasure hunt, odšli na vožnjo po kanalih, tudi drsali smo in še veliko drugih zabavnih aktivnosti.
Udeležiš se lahko tudi raznoraznih športnih aktivnosti, npr. odbojke ali plesa ali pa greš na fitnes po študentski ceni.

**Kaj priporočate študentom, ki nameravajo iti na študij tja?**

Študentom priporočam, da si pred odhodom prišparajo nekoliko denarja, saj erasmus štipendija (vsaj po moji izkušnji) ni dovolj.
Povezava med Københavnom in Švedsko je zelo dobra (pol ure z vlakom in si že na Švedskem), tako da definitivno priporočam obisk Švedske.
Osebno tudi mislim, da je bolje, če greš na izmenjavo sam, saj se tako res družiš z ostalimi študenti in vadiš angleščino.

Ali dovolite objavo elektronskega naslova (za druge študente, ki bi jih zanimalo več praktičnih podrobnosti)? DA (eva.hafner.3@gmail.com)

Januar 2015